Sich froͤit vf die edlen nacht (Mit aufgelösten Abbreviaturen)
Sich froͤit vf die edlen nacht·
ein gislacht·
minnere harte·
des sin frowe růchen wil·
so der tag sin liecht verlat·
secht so gat
si an die warte·
als si hant gileit ir zil·
so kvmt er gegangen tǒgenlichen
vnd růrt das tor so lise iesa·
so si das erhoͤrt dú minnenkliche·
so spricht si min herre bist du da·
er sprichet edlú frowe ia·
tů mir vf vil wunnenriche·
das ich dich al vmbeua·

IM wont wilde froͤide bi·
swanne si
dc tor enzslú̂sset·
vnd das hoͤrt der werde man·
vnd si engegen im danne· vf tůt·
dast ein gůt·
des nicht verdrú̂sset·
beider lib so lobesan·
si vuͤrt in mit ir so wîssen hende·
vúr ir bette· dur der hůte bant
also stille das echt nieman wende·
wie schier si sich danne enkleidet hant·
si gent zemene lieb bewant·
wirt da wol mit liebem ende·
in wirt beiden minne irkant·

Wer moͤchte besser froͤide han·
des enkan·
ich nicht volspehen·
als si hant die nacht so gar·
da wirt manig vmbeuang·
lieblich lang·
da mag geschehen
manig kus so valsches bar·
da wirt brust an bͮst· so wol gedruket·
das da sorgen mag beliben nicht·
beider lib zesemene nach gesmuket·
dauon da· das liebste lieb geschicht·
doch hat si die zůuersicht·
dc in froͤide wirt verzuket·
so der wachter tages gicht·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse